Kopīgs priekšlikums PADOMES REGULA, ar ko groza Regulu (EK) Nr. 234/2004 par dažiem ierobežojošiem pasākumiem attiecībā uz Libēriju /* JOIN/2014/02 final - 2014/0009 (NLE) */





PASKAIDROJUMA RAKSTS (1) Padomes Regula (EK) Nr. 234/2004 par dažiem ierobežojošiem pasākumiem attiecībā uz Libēriju nosaka aizliegumu sniegt tehnisku un finansiālu palīdzību, kas saistīta ar militārām darbībām, jebkurai nevalstiskai personai, vienībai vai struktūrai Libērijā vai lietošanai Libērijā. (2) 2013. gada 10. decembrī Apvienoto Nāciju Organizācijas Drošības padome (ANO DP) pieņēma Rezolūciju 2128 (2013), ar ko atkārtoti apstiprina ieroču embargo, kas tika noteikts ar Rezolūcijas 1521 (2003) 2. punktu un grozīts ar Rezolūcijas 1683 (2006) 1. un 2. punktu, Rezolūcijas 1731 (2006) 1. punkta b) apakšpunktu, Rezolūcijas 1903 (2009) 3., 4., 5. un 6. punktu un Rezolūcijas 1961 (2010) 3. punktu, un ar ko groza saistītās paziņošanas prasības. (3) ANO DP jo īpaši nolēma, ka ziņot par nenāvējošiem materiāliem un saistītām apmācībām vairs nav nepieciešams un ka Libērijas iestādēm būs galvenā atbildība informēt Sankciju komiteju par nāvējošu ieroču un ar tiem saistītu materiālu jebkādu piegādi vai jebkādu palīdzības, konsultāciju vai apmācību, kas saistītas ar militārām vai citām drošības sektora darbībām, sniegšanu Libērijas valdībai. (4) Tālab Padome gatavojas pieņemt lēmumu, ar ko groza Kopējo nostāju 2008/109/CFSP. (5) Ir vajadzīga turpmāka Savienības rīcība, lai īstenotu dažus no minētajiem pasākumiem. (6) Savienības Augstā pārstāve ārlietās un drošības politikas jautājumos un Eiropas Komisija ierosina attiecīgi grozīt Regulu (ES) Nr. 234/2004. 2014/0009 (NLE) Kopīgs priekšlikums PADOMES REGULA, ar ko groza Regulu (EK) Nr. 234/2004 par dažiem ierobežojošiem pasākumiem attiecībā uz Libēriju EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā 2008. gada 12. februāra Kopējo nostāju 2008/109/KĀDP, ar ko paredz ierobežojošus pasākumus pret Libēriju[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Padomes Regula (EK) Nr. 234/2004[2] nosaka vispārēju aizliegumu sniegt jebkurai personai, vienībai vai struktūrai Libērijā tehnisko atbalstu, palīdzību, apmācību, finansējumu vai finansiālu palīdzību saistībā ar militārām darbībām. (2) 2013. gada 10. decembrī Apvienoto Nāciju Organizācijas Drošības padome (ANO DP) pieņēma Rezolūciju 2128 (2013), ar ko atkārtoti apstiprina ieroču embargo, kas tika noteikts ar Rezolūcijas 1521 (2003) 2. punktu un grozīts ar Rezolūcijas 1683 (2006) 1. un 2. punktu, Rezolūcijas 1731 (2006) 1. punkta b) apakšpunktu, Rezolūcijas 1903 (2009) 3., 4., 5. un 6. punktu un Rezolūcijas 1961 (2010) 3. punktu, un ar ko groza saistītās paziņošanas prasības. (3) 2014. gada .. janvārī Padome pieņēma Lēmumu 2014/.../CFSP[3], ar ko šajā nolūkā groza Kopējo nostāju 2008/109/CFSP. (4) Daži no minētajiem pasākumiem ir Līguma par Eiropas Savienības darbību piemērošanas jomā, tādēļ to īstenošanai ir nepieciešamas Savienības līmeņa reglamentējošas darbības, jo īpaši, lai nodrošinātu to, ka uzņēmēji visās dalībvalstīs tos piemēro vienādi. (5) Tādēļ būtu attiecīgi jāgroza Padomes Regula (EK) Nr. 234/2004, IR PIEŅĒMUSI ŠO REGULU. 1. pants Regulu (EK) Nr. 234/2004 groza šādi. 1) Regulas 3. panta 1. punkta b) apakšpunktu aizstāj ar šādu: “b) tehnisko palīdzību, kas ir saistīta ar nenāvējošu militāru aprīkojumu, kas paredzēts lietošanai vienīgi humāniem mērķiem un aizsardzībai.”; 2) regulas 4. pantu aizstāj ar šādu: “4. pants Tās fiziskās vai juridiskās personas, vienības vai struktūras, kas iecerējušas Libērijas valdībai sniegt ar militārām darbībām vai citām drošības sektora darbībām saistītu tehnisko palīdzību, kā noteikts 1. pantā, par to jau iepriekš informē I pielikumā uzskaitītajās tīmekļa vietnēs norādīto kompetento iestādi dalībvalstī, kurā ir to pastāvīgā dzīvesvieta vai atrašanās vieta. Šāda informācija ietver visu vajadzīgo informāciju, tostarp vajadzības gadījumā, piegādājamā aprīkojuma nolūku, galapatērētāju, tehniskās specifikācijas un daudzumu, piegādātāju, piedāvāto piegādes datumu, transportēšanas veidu un piegāžu maršrutu. Attiecīgā dalībvalsts pēc visas vajadzīgās informācijas saņemšanas, apspriežoties ar Libērijas valdību, paziņo par to Sankciju komitejai, ja vien šādu paziņojumu nav sniegusi Libērijas valdība saskaņā ar ANO DP Rezolūcijas 2128 (2013) 2. punkta b) apakšpunkta ii) un iii) punktiem.” 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 38, 13.2.2008., 26. lpp. [2] Padomes Regula (EK) Nr. 234/2004 (2004. gada 10. februāris) par dažiem ierobežojošiem pasākumiem attiecībā uz Libēriju un par Regulas (EK) Nr. 1030/2003 atcelšanu (OV L 40, 12.2.2004., 1. lpp.). [3] Padomes Lēmums (pilns nosaukums), (OV L...).